b'\n_START_ARTICLE_\nSimone Melchior\n_START_PARAGRAPH_\nSimone Melchior Cousteau (19. tammikuuta 1919 Oran, Ranskan Algeria \xe2\x80\x93 1. joulukuuta 1990 Monaco) oli ranskalaisen merentutkija Jacques-Yves Cousteaun vaimo. H\xc3\xa4n oli merkitt\xc3\xa4v\xc3\xa4 taustavaikuttaja Cousteaun tutkimusmatkoilla 40 vuoden ajan._NEWLINE_Melchior syntyi laivastoperheeseen Oranissa, nykyisess\xc3\xa4 Algeriassa. H\xc3\xa4nen is\xc3\xa4ns\xc3\xa4 oli t\xc3\xb6iss\xc3\xa4 merivoimissa ja molemmat h\xc3\xa4nen isois\xc3\xa4ns\xc3\xa4 olivat el\xc3\xa4kkeell\xc3\xa4 olevia amiraaleja. Simonella oli kaksi velje\xc3\xa4: Maurice ja kakoisveli Michel. Simone Melchior tapasi tulevan miehens\xc3\xa4 Jacques-Yves Cousteaun ensimm\xc3\xa4isen kerran juhlissa, kun Melchior oli vasta 17-vuotias. He meniv\xc3\xa4t naimisiin 12. hein\xc3\xa4kuuta 1937 ja muuttivat laivaston upseerien yhteis\xc3\xb6\xc3\xb6n Sanary-sur-Meriin._NEWLINE_Melchior oli vaikuttamassa Cousteaun uuden paineilmalaitteen kehitt\xc3\xa4miseen. Melchiorin is\xc3\xa4 oli johtoteht\xc3\xa4viss\xc3\xa4 Air Liquide -yrityksess\xc3\xa4, jossa ty\xc3\xb6skenteli my\xc3\xb6s insin\xc3\xb6\xc3\xb6ri \xc3\x89mile Gagnan. Cousteau sai appensa avulla k\xc3\xa4ynnistetty\xc3\xa4 yhteisty\xc3\xb6 Gagnanin kanssa. T\xc3\xa4m\xc3\xa4n seurauksena syntyi Aqua-lung. Simone Melchior oli my\xc3\xb6s mukana laitteen ensimm\xc3\xa4isiss\xc3\xa4 testeiss\xc3\xa4._NEWLINE_Melchior auttoi Cousteauta rahoittamaan hankkeitaan. H\xc3\xa4nen avustuksellaan Calypso-alus saatiin hankittua. Melchior oli miehens\xc3\xa4 mukana 40 vuoden ajan tutkimusmatkoilla ollen miehist\xc3\xb6n \xc3\xa4itin\xc3\xa4, parantajana, hoitajana ja psykologina. H\xc3\xa4n oli Cousteaun rinnalla t\xc3\xa4m\xc3\xa4n useimmissa merkitt\xc3\xa4viss\xc3\xa4 vedenalaisen maailman saavutuksissaan. Melchior toimi useasti Calypson kapteenina, kun Cousteau oli itse markkinoimassa elokuviaan. Melchior oli hiljaisena taustahahmona ja kasvatti samalla pariskunnan kahta poikaa Jean-Michelia ja Philippea.'